27.		Nariadenie ústneho pojednávania (§ 21 ZoSK. a § 74 ZoP)
Okresný úrad Piešťany, odbor všeobecnej vnútornej správy
Ul. M. Kukučína č. 45, 921 01 Piešťany
						Vážený pán 
Č. j.: A/2023/00675/Ký					Michal Macko
Piešťany dňa 2. 5. 2023					Záhradná ul. č. 2367/65, 921 01 Piešťany
Vec:	Nariadenie ústneho pojednávania
Okresný úrad Piešťany, odbor všeobecnej vnútornej správy, Ul. M. Kukučína č. 45, 921 01 Piešťany ako vecne a miestne príslušný správny orgán podľa § 52 a § 55 ods. 1 zákona o priestupkoch v znení neskorších predpisov nariaďuje 
ústne pojednávanie
vo veci prerokovania priestupku proti poriadku v správe podľa § 21 ods. 1 písm. f) zákona č. 372/1990 Zb. o priestupkoch v znení neskorších predpisov obvineného pána Michala Macka, bytom Záhradná ul. č. 2367/65, 921 01 Piešťany, podľa § 74 ods. 1 zákona č. 372/1990 Zb. o priestupkoch v znení neskorších predpisov a § 21 ods. 1 zákona č. 71/1967 Zb. o správnom konaní v znení neskorších predpisov, na
deň 18. mája 2023 (štvrtok) o 9.00 hod.
na Okresnom úrade Piešťany, odbor všeobecnej vnútornej správy, Ul. M. Kukučína č. 45, 921 01 Piešťany, miestnosť č. 216 na druhom poschodí.
Na pojednávanie sa dostavte včas a prineste si svoj občiansky preukaz a listinné dôkazy, ak chcete nimi preukázať skutočnosti, ktoré sa vzťahujú k prerokovávanej veci.
Poučenie:
Týmto dokladom o nariadení ústneho pojednávania, ktoré je súčasne predvolaním na pojednávanie sa preukážte svojmu zamestnávateľovi a požiadajte ho o uvoľnenie z práce podľa § 136 Zákonníka práce.
V prípade, že sa zo závažných dôvodov nemôžete v určený termín dostaviť na pojednávanie, oznámte to včas správnemu orgánu.
Ak sa bez náležitého ospravedlnenia alebo bez vážnych dôvodov nedostavíte, môžete byť podľa § 42 správneho poriadku predvedený alebo Vám môže byť podľa § 45 správneho poriadku uložená pokuta až do výšky 165 €.
Podľa § 74 ods. 1 zákona č. 372/1990 Zb. o priestupkoch v znení neskorších predpisov možno priestupkovú vec prerokovať v neprítomnosti obvineného, ak sa odmietne dostaviť na ústne pojednávanie alebo sa nedostaví bez náležitého ospravedlnenia, alebo bez dôležitého dôvodu, hoci bol na pojednávanie riadne predvolaný.
Mgr. Anton Kolesár, vedúci odboru všeobecnej vnútornej správy
Poznámka
Zákon o správnom konaní rozlišuje dva druhy ústneho pojednávania, a to
•	obligatórne, ktoré správny orgán nariaďuje vtedy, ak tak ustanovujú osobitné predpisy (napr. zákon o priestupkoch),
•	fakultatívne, ktoré správny orgán nariaďuje iba vtedy, ak to vyžaduje povaha veci.
Pre obidva druhy je charakteristické, že v ňom vystupuje viac účastníkov. Ústne pojednávanie má prispieť predovšetkým k tomu, aby bol zistený skutočný stav veci a boli odstránené rozpory medzi účastníkmi konania. Pri ústnom pojednávaní platí zásada koncentrácie, čo znamená, že pripomienky a námietky k prerokovávanej veci sa môžu uplatniť najneskôr na ústnom pojednávaní. Na neskoršie uplatnenie pripomienky alebo námietky sa neprihliada.
Zákon o správnom konaní priebeh ústneho pojednávania podrobne neupravuje. O ústnom pojednávaní spíše správny orgán zápisnicu podľa § 22 zákona o správnom konaní.
Ústne pojednávanie je neverejné. Zúčastňujú sa na ňom len účastníci konania, ich zástupcovia, zúčastnené osoby, zástupcovia dotknutých správnych orgánov a predvolané osoby (svedkovia, znalci a pod.). Odchýlky zo zásady neverejnosti ústneho pojednávania môže ustanoviť osobitný predpis, prípadne o ňom rozhodne správny orgán, ak sú na to dôležité dôvody. Podľa § 21 správneho poriadku správny orgán nariadi ústne pojednávanie aj v prípade, ak to ustanovuje osobitný právny predpis (napr. zákon o priestupkoch, ktorý v § 74 ods. 1 zakotvuje obligatórnosť ústneho pojednávania v priestupkovom konaní. Ust. § 21 správneho poriadku platí vo vzťahu k § 74 priestupkového zákona podporne).